હિરોઇનો વ્યક્તિગત જીવનમાં બહુ મોટાં સમાધાન કર્યાં વગર સર્જનાત્મક સંતોષ માટે અભિનય કરવા માગે છે. એટલે જ તો વિદ્યા બાલન ‘નો વન કિલ્ડ જેસિકા’, ‘ડર્ટી પિક્ચર’ અને ‘કહાની’ જેવી ફિલ્મો આપીનેે પ્રોડ્યુસર પતિ સિદ્ધાર્થ રોય કપૂર સાથે સંસારસુખ માણી રહી છે. આજની પેઢી માટે અનુષ્કાને રોલમોડલ ગણી શકાય. તેણીએ યોગ્ય સમયે અને યોગ્ય પુરુષ સાથે લગ્ન કર્યાં છે. અનુષ્કા પતિની મેચ જોવા પણ જાય છે અને બીજે દિવસે શૂટિંગ માટે ફિલ્મ સ્ટુડિયોમાં પણ હાજર થઈ જાય છે. ગયા સપ્તાહે સોનમ કપૂરે બોયફ્રેન્ડ અેવા બિઝનેસમેન આનંદ આહુજા સાથે લગ્ન કરી લીધાં. કારકિર્દીના કમિટમેન્ટને કારણે હનીમૂન તેમણે મુલતવી રાખ્યું છે. જોકે, મંગલ પરિણયની આ પરીકથાનો હજી અંત આવ્યો નથી. હવે દીપિકા પદુકોણ અને રણવીરસિંહના ભવ્ય લગ્નની રાહ જોવાઈ રહી છે, અને તેના માટે ફિલ્મજગતની હસ્તીઓ કદાચ અત્યારથી કયાં વસ્ત્રો પહેરવાં તે નક્કી કરવામાં વ્યસ્ત થઈ ગયા હશે.